गुवाहाटी , 11 नभेम्बर : मुलुगनाङै करना भाइरासनि गिख्रंथावै साग्लोबनायनि जाहोनाव थांनाय गोबाव सानफोरनिफ्रायनो बन्द' जानानै थाबोनायनि उनाव दिनैनिफ्राय दावबायारिफोरनि थाखाय बेखेवजाफिनबाय पबितरा माहारियारि पार्कआ । आसामनि हाग्रा बिफाननि मन्थ्रि परिमल सुख्लबैध्य , मन्थ्रि पियुष हाजरिका आरो टुरिजिम जौगाखां बिफाननि मासिगिरि जयन्त मल्ल बरुवामोनजों लोगोसे हाग्रा बिफाननि गोबां गोजौ थाखोनि बिबानगिरि , जिल्ला बेंगिरिफोरनि नुजाथिनायाव मोनसे हाबाफारि बान्जायनायनि गेजेरजों दावबायारिफोरनि थाखाय बे पार्कखौ मंगलबारखालि बेखेवनानै होयो । मख'नो गोनांदि , थांनाय बोसोराव नोगोरारि सोदांनाय आयेन एबा का आयेननि हेंथायै सोमावसारनाय , दै बाना आरो सोलिफु बोसोराव करना महामारिनि थाखाय पबितरा वाइल्डालाइफ हाग्रा ओन्सोलखौ दावबायारिफोरनि थाखाय बन्द' खालामनानै दोन्नो गोनां जादोंमोन । सोलिफु बोसोरनि थांनाय दैज्लां बोथोरनि समावबो बे हाग्रा ओन्सोलआव दै बाना सोमजिनायजों हाग्रानि गोबां जिब - जुनातफोरा ख'हा जादों । बे खेबाव गोदानै दावबायारिफोरनि थाखाय बेखेवफिन्नाय बे हाग्रा ओन्सोलाव नायगिदिंनो थाखाय दावबायारिफोरनो सानफ्रोमबो मा 10 मैदेर आरो गं 20 जिप गारिफोरनि राहा खालामनानै होनाय जादों । 
पबितरा माहारियारि पार्कखौ दावबायारिफोरनि थाखाय बेखेवफिनबाय